[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.9.2006

COM(2006) 547 τελικό

2003/0252 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ βάσει του άρθρου 251, παράγραφος 2, δεύτερο εδάφιο της συνθήκης ΕΚ όσον αφορά την

κοινή θέση του Συμβουλίου ενόψει της θέσπισης της οδηγίας του Ευρωπαϊκού Κοινοβουλίου και του Συμβουλίου για την άδεια οδήγησης (αναδιατυπωμένη έκδοση)

2003/0252 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ βάσει του άρθρου 251, παράγραφος 2, δεύτερο εδάφιο της συνθήκης ΕΚ όσον αφορά την

κοινή θέση του Συμβουλίου ενόψει της θέσπισης της οδηγίας του Ευρωπαϊκού Κοινοβουλίου και του Συμβουλίου για την άδεια οδήγησης (αναδιατυπωμένη έκδοση)

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (COM(2003) 621 –2003/0252(COD)) | 3 Δεκεμβρίου 2003 |

Ημερομηνία γνωμοδότησης της Οικονομικής και Κοινωνικής Επιτροπής : | 31 Μαρτίου 2004 |

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση : | 23 Φεβρουαρίου 2005 |

Ημερομηνία έγκρισης της κοινής θέσης : | 18 Σεπτεμβρίου 2006 |

2 . ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η Επιτροπή ενέκρινε στις 21 Οκτωβρίου 2003 την πρόταση οδηγίας για την άδεια οδήγησης η οποία αποτελεί πρόταση αναδιατυπωμένης έκδοσης και η οποία θα αντικαταστήσει συνεπώς την οδηγία 91/439/ΕΟΚ για την άδεια οδήγησης και τις διαδοχικές τροποποιήσεις της εν λόγω οδηγίας[1]. Οι τρεις κύριοι στόχοι της οδηγίας είναι οι εξής :

1. να μειωθούν οι δυνατότητες απάτης : να καταργηθεί η δυνατότητα να χορηγείται το υπόδειγμα της άδειας οδήγησης σε χαρτί, προς όφελος ενός υποδείγματος που θα χορηγείται υπό τη μορφή της πλαστικής κάρτας· δυνατότητα ενσωμάτωσης ενός ηλεκτρονικού μικροκυκλώματος στην άδεια οδήγησης· καθιέρωση της περιορισμένης διοικητικής ισχύος για όλες τις νέες άδειες οδήγησης οι οποίες θα χορηγούνται από τη στιγμή που θα τεθεί σε ισχύ η πρόταση·

2. να διασφαλιστεί η ελεύθερη κυκλοφορία των πολιτών με την καθιέρωση της περιορισμένης διοικητικής ισχύος και με την εναρμόνιση της συχνότητας των ιατρικών εξετάσεων για τους επαγγελματίες οδηγούς·

3. να συμβάλει στη βελτίωση της οδικής ασφάλειας : καθιέρωση της άδειας οδήγησης για μοτοποδήλατα· επέκταση της βασικής αρχής της σταδιακής πρόσβασης σε άδειες οδήγησης για τους ισχυρότερους τύπους οχημάτων· καθιέρωση ελάχιστων απαιτήσεων για τα αρχικά προσόντα και τη διαρκή εκπαίδευση των εξεταστών των αδειών οδήγησης· επιβεβαίωση της αρχής της μοναδικότητας όσον αφορά την κατοχή της άδειας οδήγησης (ένας κάτοχος – μία άδεια).

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

Το Συμβούλιο υιοθέτησε την κοινή θέση την/στις 18 Σεπτεμβρίου 2006 με ειδική πλειοψηφία. Το κείμενο αυτό δεν αποτελεί μόνο τη θέση του Συμβουλίου αλλά αντικατοπτρίζει επίσης τη συμβιβαστική λύση που ήταν αποτέλεσμα των διαπραγματεύσεων μεταξύ των τριών θεσμικών οργάνων, συνεπεία των διαπραγματεύσεων που πραγματοποιήθηκαν τον Ιούνιο 2005. Ο Πρόεδρος της επιτροπής μεταφορών και τουρισμού του Ευρωπαϊκού Κοινοβουλίου υπέδειξε στην επιστολή του που απηύθυνε στην Προεδρία του Συμβουλίου ότι, υπό τις συνθήκες αυτές, θα υποβάλει στην επιτροπή TRAN τη σύσταση να εγκρίνει την κοινή θέση, με τη μορφή που αυτή έλαβε κατά τη δεύτερη ανάγνωση.

Η εν λόγω συμβιβαστική θέση δεν μπόρεσε να εγκριθεί από το Συμβούλιο τρεις φορές, δεδομένου ότι μειοψηφία αρνησικυρίας είχε αντιταχθεί στην έγκρισή της. Τελικά όμως επετεύχθη πολιτική συμφωνία κατά τη σύνοδο του Συμβουλίου Μεταφορών, Τηλεπικοινωνιών και Ενέργειας που συνήλθε στις 27 Μαρτίου 2006, χάρη στην τροποποίηση που αφορούσε την ανανέωση των αδειών οδήγησης. Πράγματι, το άρθρο 7.2 τροποποιήθηκε κατά τρόπον ώστε η ισχύς των αδειών οδήγησης να είναι δυνατόν να παραταθεί έως 15 έτη. Το στοιχείο αυτό δεν είχε συνεπώς αποτελέσει αντικείμενο διοργανικών διαπραγματεύσεων.

Με εξαίρεση αυτό το συγκεκριμένο σημείο, τα άλλα στοιχεία τα οποία συζητήθηκαν μεταξύ των τριών θεσμικών οργάνων και τα οποία αποτέλεσαν αντικείμενο της συμβιβαστικής λύσης που περιλαμβάνεται στην κοινή θέση αφορούν :

- την ανταλλαγή των υφιστάμενων αδειών οδήγησης εντός προθεσμίας 20 ετών, από την ημερομηνία εφαρμογής της οδηγίας (άρθρο 3, παράγραφος 3)·

- τη σταδιακή πρόσβαση στις μοτοσικλέτες, και ιδίως την παρεμβολή διαστήματος 2 ετών για τη μετάβαση από τη μία κατηγορία στην άλλη και για την άμεση πρόσβαση η οποία καθορίζεται σε 24 έτη για τις μοτοσικλέτες χωρίς περιορισμό κατηγορίας. Οι ονομασίες για τις κατηγορίες των μοτοσικλετών παραμένουν οι κατηγορίες εκείνες που είχε υποδείξει η Επιτροπή στην αρχική της πρόταση (άρθρο 4, παράγραφοι 3 και 6)·

- την αρχή της μοναδικότητας της άδειας οδήγησης, γεγονός που θα επιτρέψει την καταπολέμηση των προσπαθειών απάτης και θα έχει αντίκτυπο στην προληπτική αντιμετώπιση του « τουρισμού αδειών οδήγησης » (άρθρο 7, παράγραφος 5)·

- τα οχήματα με ρυμουλκούμενα : προβλέπεται μία μονοήμερη κατάρτιση ή η διεξαγωγή πρακτικής δοκιμασίας για όλους τους συνδυασμούς από 3.500 χλγρ. έως 4250 χλγρ. και εφόσον το ρυμουλκούμενο υπερβαίνει τα 750 χλγρ. (άρθρο 4, παράγραφος 4β).

Η Επιτροπή εκφράζει την ικανοποίησή της για το γεγονός ότι μετά την έκβαση των διοργανικών διαπραγματεύσεων οι νέοι κανόνες που εγκρίθηκαν θα καταστήσουν δυνατό να διευκολυνθεί η ελεύθερη κυκλοφορία των οδηγών, να βελτιωθεί η οδική ασφάλεια και να λαμβάνονται προληπτικά μέτρα για την καταπολέμηση της απάτης.

4. ΣΥΜΠΕΡΑΣΜΑ

Η Επιτροπή είναι της γνώμης ότι η κοινή θέση του Συμβουλίου δεν μεταβάλλει ούτε τον κύριο στόχο, αλλά ούτε και το πνεύμα της πρότασής της και μπορεί κατά συνέπεια να την υποστηρίξει. Εκφράζει την ικανοποίησή της δεδομένου ότι αντικατοπτρίζει το στάδιο στο οποίο βρίσκονται οι διοργανικές διαπραγματεύσεις, πράγμα που θα επιτρέψει την έγκριση της εν λόγω πρότασης σε δεύτερη ανάγνωση.

[1] Οδηγία 91/439/ΕΟΚ του Συμβουλίου, της 29ης Ιουλίου 1991, για την άδεια οδήγησης, ΕΕ L 237 της 24ης Αυγούστου 1991, σ. 1, όπως τροποποιήθηκε τελευταία από την οδηγία 2000/56/ΕΚ της Επιτροπής, της 14ης Σεπτεμβρίου 2000, ΕΕ L 237 της 21ης Σεπτεμβρίου 2000, σ. 45.